CELEX: 32013D0320
Language: el
Date: 2013-06-24 00:00:00
Title: Απόφαση 2013/320/ΚΕΠΠΑ του Συμβουλίου, της 24ης Ιουνίου 2013 , για τη στήριξη δραστηριοτήτων που αφορούν την υλική ασφάλεια και τη διαχείριση αποθεμάτων για τη μείωση του κινδύνου παράνομης εμπορίας φορητών όπλων και ελαφρού οπλισμού (ΦΟΕΟ) και των πυρομαχικών τους στη Λιβύη και την περιοχή της

26.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 173/54
            
         ΑΠΌΦΑΣΗ 2013/320/ΚΕΠΠΑ ΤΟΥ ΣΥΜΒΟΥΛΊΟΥ
   της 24ης Ιουνίου 2013
   για τη στήριξη δραστηριοτήτων που αφορούν την υλική ασφάλεια και τη διαχείριση αποθεμάτων για τη μείωση του κινδύνου παράνομης εμπορίας φορητών όπλων και ελαφρού οπλισμού (ΦΟΕΟ) και των πυρομαχικών τους στη Λιβύη και την περιοχή της
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Μετά τη λαϊκή εξέγερση στη Λιβύη τον Φεβρουάριο του 2011 και την ένοπλη σύγκρουση που ακολούθησε, η Λιβύη βρέθηκε αντιμέτωπη με μεγάλο αριθμό αποθεμάτων συμβατικών όπλων και πυρομαχικών, στον οποίο συμπεριλαμβάνεται μεγάλος όγκος μη χρησιμοποιούμενου ή επικίνδυνου εξοπλισμού. Η ανεξέλεγκτη διάδοση φορητών όπλων και ελαφρού οπλισμού (ΦΟΕΟ) και πυρομαχικών επιδεινώνει την ανασφάλεια στη Λιβύη, τις γειτονικές χώρες και την ευρύτερη περιοχή, υποδαυλίζει τη σύγκρουση και υπονομεύει την οικοδόμηση της ειρήνης μετά τη σύγκρουση και συνιστά, με τον τρόπο αυτό, σοβαρή απειλή για την ειρήνη και την ασφάλεια.
            
         
               (2)
            
            
               Δίνοντας συνέχεια στη στήριξη που προσέφερε προς τον λαό της Λιβύης τόσο κατά τη διάρκεια όσο και μετά τη λήξη της ένοπλης σύγκρουσης, η Ένωση δεσμεύεται για περαιτέρω συνεργασία με τη Λιβύη σε ένα ευρύ φάσμα ζητημάτων, περιλαμβανομένων των ζητημάτων ασφάλειας, και για τη στήριξη της διαδικασίας μετάβασης στη δημοκρατία, τη διατήρηση της ειρήνης και την ασφάλεια.
            
         
               (3)
            
            
               Στις 15 και 16 Δεκεμβρίου 2005, το Ευρωπαϊκό Συμβούλιο ενέκρινε τη στρατηγική της ΕΕ για την καταπολέμηση της παράνομης συσσώρευσης και διακίνησης ΦΟΕΟ και των πυρομαχικών τους. Η εν λόγω στρατηγική αναγνωρίζει ότι ο μεγάλος όγκος αποθεμάτων ΦΟΕΟ και πυρομαχικών καθιστά τα όπλα αυτά εξίσου προσιτά σε αμάχους, εγκληματίες, τρομοκράτες και μαχομένους και επισημαίνει την ανάγκη προληπτικής δράσης που θα στρέφεται κατά της παράνομης προσφοράς συμβατικών όπλων και της ζήτησής τους. Επιπλέον, δηλώνει ότι η Αφρική είναι η ήπειρος που πλήττεται κατ’ εξοχήν από τον αντίκτυπο των εσωτερικών συγκρούσεων ο οποίος επαυξάνεται λόγω της αποσταθεροποιητικής εισροής ΦΟΕΟ.
            
         
               (4)
            
            
               Στις 23 Μαΐου 2012, η Λιβύη, το Σουδάν, η Κεντροαφρικανική Δημοκρατία, το Τσαντ και η Λαϊκή Δημοκρατία του Κονγκό υπέγραψαν τη Διακήρυξη του Χαρτούμ για τον έλεγχο των φορητών όπλων και του ελαφρού οπλισμού στις γειτονικές χώρες του Δυτικού Σουδάν. Στην εν λόγω Διακήρυξη, η Λιβύη και τα υπόλοιπα συμβαλλόμενα μέρη δεσμεύτηκαν, μεταξύ άλλων, να ενισχύσουν τις εθνικές τους ικανότητες και θεσμούς για την ανάπτυξη και την υλοποίηση συνολικών στρατηγικών ελέγχου των ΦΟΕΟ, εθνικών σχεδίων δράσης και παρεμβάσεων, περιλαμβανομένης της φυσικής ασφάλειας και της διαχείρισης των αποθεμάτων (ΦΑΔΑΦΑΔΑ) των ΦΟΕΟ και των πυρομαχικών που βρίσκονται υπό κρατικό έλεγχο, σύμφωνα με διεθνή πρότυπα.
            
         
               (5)
            
            
               Η Διακήρυξη του Χαρτούμ καλεί τους περιφερειακούς και διεθνείς οργανισμούς να στηρίξουν - σε συντονισμό με τη διεθνή κοινότητα - με τεχνικά και οικονομικά μέσα την υλοποίηση των συμπερασμάτων της διάσκεψης που πραγματοποιήθηκε στο Χαρτούμ στις 22 και 23 Μαΐου 2012, καθώς και όλες τις επακόλουθες δραστηριότητες και πρωτοβουλίες για την αντιμετώπιση του ζητήματος των ΦΟΕΟ σε κάθε χώρα.
            
         
               (6)
            
            
               Στις 18 Ιουνίου 2004, η Λιβύη επικύρωσε το Πρωτόκολλο κατά της παράνομης κατασκευής και διακίνησης πυροβόλων όπλων, τμημάτων και συστατικών τους και πυρομαχικών, το οποίο συμπληρώνει τη σύμβαση των Ηνωμένων Εθνών κατά του διεθνικού οργανωμένου εγκλήματος.
            
         
               (7)
            
            
               Η γερμανική εταιρεία για τη διεθνή συνεργασία, Deutsche Gesellschaft für Internationale Zusammenarbeit (GIZ) GmbH («GIZ»), καταρτίζει έργο για τον έλεγχο συμβατικών όπλων στη Λιβύη. Στις 2 Μαΐου 2012, η GIZ και το λιβυκό Κέντρο Δράσης κατά των Ναρκών, ως οργανισμός του Υπουργείου Άμυνας, συμφώνησαν σε ένα πρόγραμμα πλαίσιο για τη δράση κατά των ναρκών και τον έλεγχο των συμβατικών όπλων. Το γενικό Πρόγραμμα για τον έλεγχο συμβατικών όπλων στη Λιβύη («πρόγραμμα») αποτελείται από δύο συγκεκριμένες ενότητες και συγχρηματοδοτείται από την Ένωση και το Γερμανικό Ομοσπονδιακό Υπουργείο Εξωτερικών.
            
         
               (8)
            
            
               Είναι ανάγκη να διασφαλιστεί, στον μέγιστο δυνατό βαθμό, ότι η υλοποίηση των δραστηριοτήτων ΦΑΔΑΦΑΔΑ είναι αρμοδιότητα της Λιβύης, σύμφωνα με τις βασικές αρχές της εθνικής ανάληψης ευθυνών και της ουσιαστικής χειραφέτησης των τοπικών εταίρων. Κατά συνέπεια, το πρόγραμμα επιδιώκει τη συμμετοχή των σχετικών λιβυκών φορέων, συμπεριλαμβανομένων, κατά περίπτωση, του Υπουργείου Εσωτερικών, του Υπουργείου Άμυνας, των Ενόπλων Δυνάμεων και άλλων αρμόδιων φορέων, στις δραστηριότητες ΦΑΔΑΦΑΔΑ. Η GIZ θα παρέχει επιχειρησιακή υποστήριξη και τεχνικές συμβουλές στους βασικούς εταίρους του προγράμματος.
            
         
               (9)
            
            
               Το πρόγραμμα αναγνωρίζει τη δυναμική που υφίσταται αυτήν τη στιγμή στη Λιβύη, καθώς και την ανάγκη εμπλοκής όλων των φορέων και ενδεχόμενων εθνικών εταίρων ήδη από το αρχικό στάδιο. Έχει στόχο την καλλιέργεια εταιρικών σχέσεων με διεθνείς μη κυβερνητικές οργανώσεις που ειδικεύονται στην εκκαθάριση των ναρκών και σε θέματα ΦΑΔΑΦΑΔΑ και έχουν ήδη αποδείξει τις επιχειρησιακές τους ικανότητες στη Λιβύη. Επίσης, υπογραμμίζει την ανάγκη ενίσχυσης της περιφερειακής συνεργασίας με τις γειτονικές χώρες. Η Ένωση φρονεί ότι η οικονομική ενίσχυση της GIZ μπορεί να συμβάλει στη μείωση των κινδύνων που πηγάζουν από το ενδεχόμενο παράνομης διάδοσης συμβατικών όπλων και πυρομαχικών προς και από τη Λιβύη και την ευρύτερη περιοχή,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση επιδιώκει την προώθηση της ειρήνης και της ασφάλειας στη Λιβύη και στην ευρύτερη περιοχή, στηρίζοντας μέτρα για τη διασφάλιση της αποτελεσματικής υλικής ασφάλειας και διαχείρισης των αποθεμάτων των οπλοστασίων στη Λιβύη από τα κρατικά θεσμικά όργανα της Λιβύης με σκοπό τη μείωση των κινδύνων που θέτουν στην ειρήνη και την ασφάλεια η παράνομη διάδοση και υπέρμετρη συσσώρευση ΦΟΕΟ και των πυρομαχικών τους, και προωθώντας, μεταξύ άλλων, την αποτελεσματική πολυμερή προσέγγιση σε περιφερειακό επίπεδο.
   2.   Οι δράσεις που θα υποστηριχθούν από την Ένωση αποβλέπουν συγκεκριμένα στα ακόλουθα:
   
               —
            
            
               παροχή βοήθειας στα κρατικά θεσμικά όργανα της Λιβύης για την ανάπτυξη εθνικής στρατηγικής και τυποποιημένων μεθόδων εργασίας για τη ΦΑΔΑΦΑΔΑ,
            
         
               —
            
            
               παροχή στήριξης στα κρατικά θεσμικά όργανα της Λιβύης για τη θέσπιση πλαισίου κατάρτισης σε ζητήματα ΦΑΔΑΦΑΔΑ,
            
         
               —
            
            
               στήριξη της αποκατάστασης και της διαχείρισης της ασφάλειας στους χώρους αποθήκευσης πυρομαχικών σύμφωνα με εθνικά πρότυπα,
            
         
               —
            
            
               παροχή προσωρινών μονάδων αποθήκευσης συμβατικών όπλων και αποθεμάτων πυρομαχικών,
            
         
               —
            
            
               στήριξη της μετεγκατάστασης των χώρων αποθήκευσης πυρομαχικών που βρίσκονται σε κατοικημένες περιοχές,
            
         
               —
            
            
               διεξαγωγή μελέτης σκοπιμότητας για τους τρόπους μείωσης των διαθέσιμων αποθεμάτων πυρομαχικών μέσω της ανακύκλωσής τους,
            
         
               —
            
            
               προώθηση περιφερειακής συνεργασίας με τις γειτονικές χώρες σε θέματα ΦΑΔΑΦΑΔΑ,
            
         
               —
            
            
               θέσπιση ανθεκτικού συστήματος διαχείρισης κινδύνου για την εξασφάλιση της υλοποίησης του προγράμματος εντός ενός ταχέως μεταβαλλόμενου πλαισίου εφαρμογής.
            
         3.   Για να επιτευχθεί ο στόχος της παραγράφου 1, η Ένωση σκοπεύει να στηρίξει τα κρατικά θεσμικά όργανα της Λιβύης στην καταγραφή μη ασφαλισμένων εγκαταστάσεων αποθήκευσης πυρομαχικών που υπέστησαν ζημιές κατά τη διάρκεια της σύγκρουσης και στη διασφάλιση κατάλληλης φυσικής προστασίας και διαχείρισης των αποθεμάτων των οπλοστασίων. Το σχέδιο υλοποιείται βάσει της αρχής της εθνικής ανάληψης ευθυνών, με στόχο τη μακροπρόθεσμη διατηρησιμότητά του. Κατά συνέπεια, όλες οι δραστηριότητες υλοποιούνται σε συντονισμό με τα αντίστοιχα κρατικά θεσμικά όργανα της Λιβύης και τους άλλους αρμόδιους φορείς. Επιπλέον, το σχέδιο σέβεται την προσέγγιση του «μη βλάπτειν» για λόγους ευαισθησίας στο θέμα των συγκρούσεων.
   Λεπτομερής περιγραφή του έργου παρατίθεται στο παράρτημα.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας («ΥΕ») έχει την ευθύνη της εφαρμογής της παρούσας απόφασης.
   2.   Η τεχνική υλοποίηση του έργου που αναφέρεται στο άρθρο 1 παράγραφος 3 πραγματοποιείται από την Deutsche Gesellschaft für Internationale Zusammenarbeit (GIZ) GmbH («GIZ»).
   3.   Η GIZ εκτελεί τα καθήκοντά της υπό την ευθύνη του ΥΕ. Για τον λόγο αυτό, ο ΥΕ προβαίνει στις κατάλληλες ρυθμίσεις με την GIZ.
   Άρθρο 3
   1.   Το ποσό δημοσιονομικής αναφοράς για την υλοποίηση του έργου που αναφέρεται στο άρθρο 1 ανέρχεται σε 5 000 000 EUR. Ο συνολικός εκτιμώμενος προϋπολογισμός του συνολικού έργου ανέρχεται σε 6 600 000 EUR, που παρέχεται μέσω συγχρηματοδότησης με το Γερμανικό Ομοσπονδιακό Υπουργείο Εξωτερικών.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται στον προϋπολογισμό της Ένωσης.
   3.   Η Επιτροπή εποπτεύει την ορθή διαχείριση των δαπανών που αναφέρονται στην παράγραφο 1. Για τον σκοπό αυτό, η Επιτροπή συνάπτει την απαραίτητη συμφωνία με την GIZ. Η συμφωνία ορίζει ότι η GIZ πρέπει να εξασφαλίζει προβολή της συνεισφοράς της Ένωσης, αντίστοιχη με το ύψος της.
   4.   Η Επιτροπή προσπαθεί να συνάψει τη συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
   Άρθρο 4
   1.   Ο ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί η GIZ. Οι εκθέσεις αυτές αποτελούν τη βάση για την αξιολόγηση στην οποία προβαίνει το Συμβούλιο.
   2.   Η Επιτροπή υποβάλλει έκθεση επί των δημοσιονομικών πτυχών του έργου που αναφέρεται στο άρθρο 1.
   Άρθρο 5
   1.   Η παρούσα απόφαση αρχίζει να ισχύει την ημερομηνία της έκδοσής της.
   Αναθεωρείται και τροποποιείται υπό το πρίσμα της πολιτικής κατάστασης στη Λιβύη, το αργότερο 24 μήνες μετά την ημερομηνία ολοκλήρωσης της συμφωνίας που αναφέρεται στο άρθρο 3 παράγραφος 3.
   2.   Η ισχύς της παρούσας απόφασης λήγει 60 μήνες μετά την ημερομηνία ολοκλήρωσης της συμφωνίας που αναφέρεται στο άρθρο 3 παράγραφος 3, εκτός αντιθέτου αποφάσεως λόγω της αναθεώρησης που διεξάγεται δυνάμει της παραγράφου 2. Ωστόσο, η απόφαση λήγει έξι μήνες μετά την ημερομηνία έναρξης ισχύος της, εφόσον δεν έχει συναφθεί συμφωνία εντός του εν λόγω χρονικού διαστήματος.
   
      Λουξεμβούργο, 24 Ιουνίου 2013.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      ΠΑΡΆΡΤΗΜΑ
      
         Πρόγραμμα για τον έλεγχο των συμβατικών όπλων στη Λιβύη
      
      1.   ΙΣΤΟΡΙΚΟ ΚΑΙ ΦΙΛΟΣΟΦΙΑ
      
      1.1   Ιστορικό
      
      Κατά τη διάρκεια της επανάστασης της Λιβύης του 2011, το καθεστώς του Καντάφι έχασε τον έλεγχο μεγάλου μέρους του οπλοστασίου συμβατικών όπλων του. Ως αποτέλεσμα, οι χώροι αποθήκευσης όπλων κατέστησαν προσιτοί τόσο σε αντικαθεστωτικούς πολεμιστές, όσο και σε πολίτες και σε στρατιώτες. Μετά τη λήξη των μαχών, δεν αποκαταστάθηκε πλήρως ο κεντρικός έλεγχος του οπλοστασίου και η διάδοση και διακίνηση όπλων επηρεάζει τις συγκρούσεις σε γειτονικές περιοχές. Ακόμη, τα συμβατικά όπλα κατέληξαν σε σπίτια πολιτών, με αποτέλεσμα η κατοχή συμβατικών όπλων από ιδιώτες να είναι εκτεταμένη στην κοινωνία της Λιβύης. Επί πλέον, εκρηκτικά κατάλοιπα πολέμου («ΕΚΠ») μολύνουν περιοχές γύρω από χώρους αποθήκευσης όπλων και πυρομαχικών, γεωργικές εκτάσεις και δημόσιους χώρους.
      Σύμφωνα με τις κυβερνητικές αρχές της Λιβύης, υπάρχει επείγουσα ανάγκη για ισχυρότερο και κεντρικό έλεγχο των συμβατικών όπλων και των πυρομαχικών σε ολόκληρη τη Λιβύη. Για την αποτελεσματικότερη άσκηση αυτού του ελέγχου, οι κυβερνητικές αρχές της Λιβύης εντόπισαν την ανάγκη μεταβίβασης γνώσεων, εξοπλισμού και τεχνικών ικανοτήτων. Επιπροσθέτως, οργανώσεις της κοινωνίας των πολιτών της Λιβύης που δραστηριοποιούνται στον τομέα αυτό στερούνται οικονομικών πόρων και χρειάζεται να βελτιώσουν τις τεχνικές ικανότητές τους. Απαντώντας σε αυτές τις προκλήσεις, η Deutsche Gesellschaft für internationale Zusammenarbeit (GIZ) GmbH («GIZ») και η ηγεσία του Κέντρου Δράσης κατά των Ναρκών της Λιβύης («LMAC»), υπό την αιγίδα του Λιβυκού Υπουργείου Άμυνας, επέτυχαν συμφωνία για πρόγραμμα στήριξης στον τομέα του ελέγχου συμβατικών όπλων, συμπεριλαμβανομένης της φυσικής ασφάλειας και της διαχείρισης των αποθεμάτων («ΦΑΔΑ»).
      Βάσει πρότασης έργου που υποβλήθηκε από την GIZ, τον Οκτώβριο του 2012 το Γερμανικό Ομοσπονδιακό Υπουργείο Εξωτερικών («ΟΥΠΕΞ») ανέθεσε στην GIZ να υλοποιήσει το Πρόγραμμα για τον έλεγχο των συμβατικών όπλων στη Λιβύη («πρόγραμμα»). Η διάρκεια του έργου είναι πενταετής (60 μήνες) και διαιρείται σε 4 φάσεις. Ο συνολικός προϋπολογισμός που υπολογίζεται για το έργο είναι 6 600 000 EUR, παρέχεται δε με συγχρηματοδότηση δύο δωρητών, του ΟΥΠΕΞ και της Ένωσης. Η εισφορά του ΟΥΠΕΞ είναι 1 600 000 EUR και η εισφορά της Ένωσης είναι έως 5 000 000 EUR. Η αρμοδιότητα της υλοποίησης της διαχείρισης θα παραμείνει στην GIZ.
      Η υλοποίηση των δραστηριοτήτων άρχισε την 1η Νοεμβρίου 2012 και θα λήξει στις 31 Οκτωβρίου 2017. Το Ομοσπονδιακό Υπουργείο Εξωτερικών θα καλύψει τα έξοδα της ενότητας για την ανάπτυξη ικανοτήτων, καθώς και τυχόν έξοδα της ενότητας ΦΑΔΑ που θεωρήθηκαν μη επιλέξιμα από την Ένωση.
      Η στήριξη στους Λίβυους εταίρους θα παρασχεθεί υπό μορφή μεταβίβασης γνώσεων από εμπειρογνώμονες βραχυπρόθεσμων και μακροπρόθεσμων καθηκόντων, οι οποίοι θα διοργανώνουν και θα μεριμνούν για εξειδικευμένη κατάρτιση, προμήθεια υλικού και εξοπλισμού και ορισμένες χρηματοδοτικές εισφορές για την υλοποίηση μέτρων από κυβερνητικές αρχές και εξειδικευμένους οργανισμούς, περιλαμβανομένων και επιχορηγήσεων.
      Οι ρυθμίσεις συνεργασίας μεταξύ GIZ και Ομοσπονδιακού Υπουργείου Εξωτερικών καταγράφονται λεπτομερώς σε συμφωνία πλαίσιο που υπογράφηκε από την GIZ και το Ομοσπονδιακό Υπουργείο Εξωτερικών το 2005.
      Οι ρυθμίσεις συνεργασίας μεταξύ GIZ και Επιτροπής θα καταγραφούν λεπτομερώς σε συμφωνία που θα υπογραφεί από την GIZ και την Επιτροπή.
      1.2   Η φιλοσοφία της στήριξης από την ΚΕΠΠΑ, της προβολής και της διατηρησιμότητας
      
      Η ανεξέλεγκτη διάδοση συμβατικών όπλων και των πυρομαχικών τους στη Λιβύη ακριβώς μετά τα γεγονότα του Φεβρουαρίου 2011 και μετέπειτα τροφοδότησε ανασφάλεια στη Λιβύη, τις γειτονικές της χώρες και την ευρύτερη περιοχή, οξύνοντας τις συγκρούσεις και υπονομεύοντας τη μετά τις συγκρούσεις οικοδόμηση της ειρήνης, και αποτελεί συνεπώς μια σοβαρή απειλή για την ειρήνη και την ασφάλεια. Επιπλέον, η στρατηγική της ΕΕ για την καταπολέμηση της παράνομης συσσώρευσης και διακίνησης ΦΟΕΟ και των πυρομαχικών τους ορίζει την Αφρική ως την ήπειρο που πλήττεται κατ’ εξοχήν από τον αντίκτυπο εσωτερικών συγκρούσεων οι οποίες επιδεινώνονται λόγω της αποσταθεροποιητικής εισροής φορητών όπλων και ελαφρού οπλισμού («ΦΟΕΟ»). Η στήριξη της Ένωσης στο πρόγραμμα προσπαθεί να απαντήσει στις εν λόγω απειλές. Επίσης εξασφαλίζει ότι η πολιτική της Ένωσης για την ασφάλεια και η πολιτική της Ένωσης για την ανάπτυξη είναι συνεκτικές. Ως συνέχεια της στήριξης που παρέσχε η Ένωση προς τον λαό της Λιβύης κατά τη διάρκεια και μετά τις συγκρούσεις, ιδίως της στήριξης που παρέσχε η βραχυπρόθεσμη συνιστώσα του μηχανισμού σταθερότητας προς το Δανικό Συμβούλιο Προσφύγων, την DanishChurchAid και τη Συμβουλευτική Ομάδα για τις Νάρκες με σκοπό την εκκαθάριση από νάρκες και πυρομαχικά που δεν έχουν εκραγεί (UXO) και ως συνέχεια της ευαισθητοποίησης γύρω από τον αυξημένο κίνδυνο λόγω των ΦΟΕΟ και των ΕΚΠ, η Ένωση δεσμεύεται να συνεργαστεί περαιτέρω με τη Λιβύη σε ευρύ φάσμα θεμάτων, μεταξύ άλλων σε θέματα ασφάλειας.
      Για την πλήρη εκμετάλλευση των διαθέσιμων μέσων της Ένωσης, εντός της Ένωσης και στις διμερείς της σχέσεις, η Ένωση θα στηρίξει πλήρως το πρόγραμμα με κοινή συγχρηματοδότηση, ώστε να παρασχεθεί η στήριξή της αποτελεσματικά με κοινές τεχνικές και διαχειριστικές ικανότητες και συστήματα και για να ενθαρρυνθεί η άσκηση κοινών διαδικασιών παρακολούθησης, αξιολόγησης και λογιστικής.
      Ως μια από τις καθοδηγητικές οργανώσεις στον τομέα των υπηρεσιών διεθνούς συνεργασίας για τη βιώσιμη ανάπτυξη, η GIZ έχει μακροχρόνια εμπειρία στην κατοχύρωση της ίδιας της προβολής της μαζί με εκείνη των εταίρων της. Προς τον σκοπό αυτό, η GIZ έχει στη διάθεσή της το δικό της τμήμα επιχειρησιακής επικοινωνίας με εξειδικευμένα εξωτερικά εργαλεία επικοινωνιών. Συνεπώς, η προβολή της Ένωσης θα κατοχυρωθεί με κατάλληλο σήμα και δημοσιότητα, με την ανάδειξη του ρόλου της και εξασφαλίζοντας τη διαφάνεια των δράσεών της και προκαλώντας την ευαισθητοποίηση του κοινού σχετικά με τους ειδικούς ή γενικούς λόγους του προγράμματος, καθώς και με τη στήριξη του προγράμματος από την Ένωση και τα αποτελέσματα αυτής της στήριξης. Η δημοσιότητα μπορεί να λάβει τη μορφή δημοσιεύσεων και εκθέσεων, εκδηλώσεων, φωτογραφιών, βιντεοσκοπημένου υλικού κλπ.. Το υλικό που θα παραχθεί από το έργο θα φέρει ευδιάκριτα τη σημαία τη Ένωση σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.
      Το έργο αποσκοπεί στην επίτευξη βιωσιμότητας των προβλεπόμενων μέτρων χάρη στην ιδιαίτερη δομή του και την πολυεπίπεδη προσέγγιση. Έχει σχεδιαστεί ως μεσοπρόθεσμο πενταετές έργο, γεφυρώνοντας έτσι το κενό μεταξύ βραχυπρόθεσμων επιχειρήσεων επείγουσας ανάγκης και μακροπρόθεσμων έργων για την κατοχύρωση της βιώσιμης ανάπτυξης. Ευθύς εξ αρχής, οι Λίβυοι εταίροι θα εμπλακούν στον σχεδιασμό του έργου διασφαλίζοντας την εθνική ανάληψη ευθύνης στη μεγαλύτερη δυνατή έκταση και μετά από μια εξάμηνη φάση μεταβίβασης των ευθυνών θα είναι στο τέλος έτοιμοι να αναλάβουν την πλήρη ευθύνη μετά από μία πενταετία. Ακόμη, η GIZ θα δραστηριοποιηθεί σε διάφορα επίπεδα συνεργαζόμενη με κρατικές αρχές, μη κυβερνητικές οργανώσεις και την κοινωνία των πολιτών, καθώς και με διεθνείς δωρητές. Για να εξασφαλιστεί η συνέχιση των δραστηριοτήτων του έργου σε μια ασταθή χώρα όπως η Λιβύη, το έργο έχει εξοπλιστεί με μια συνιστώσα διαχείρισης κινδύνων. Η βιωσιμότητα των μέτρων πέρα από τη διάρκεια του έργου κατοχυρώνεται ειδικότερα με την ενσωμάτωση της ανάπτυξης του ανθρώπινου δυναμικού, τη θεσμική ανάπτυξη και στοιχεία περιφερειακής δικτύωσης στον σχεδιασμό του έργου. Αυτό σημαίνει ότι οι ικανότητες θα αναπτυχθούν ώστε να εξασφαλιστεί ότι οι κρατικές αρχές της Λιβύης μπορούν να αναλάβουν τις αναγκαίες σχετικές πρωτοβουλίες που θα απαιτηθούν στο μέλλον.
      2.   ΣΤΟΧΟΙ
      
      2.1   Γενικός στόχος
      
      Το πρόγραμμα αποσκοπεί να συνδράμει τις κρατικές αρχές της Λιβύης κατά την άσκηση αποτελεσματικού εθνικού ελέγχου επί των συμβατικών όπλων και πυρομαχικών που διαθέτουν, να ελαχιστοποιήσει τον κίνδυνο της παράνομης διάδοσης συμβατικών όπλων και πυρομαχικών και να διαχειριστεί τις επιπτώσεις που έχουν για την ασφάλεια οι ένοπλες συγκρούσεις στη Λιβύη. Ειδικότερα, το έργο επιδιώκει να ενισχύσει τις κρατικές αρχές και τις μη κυβερνητικές οργανώσεις της Λιβύης στον τομέα του ελέγχου των συμβατικών όπλων και των πυρομαχικών. Το έργο θα αποσκοπεί να ενδυναμώσει επίσης την περιφερειακή συνεργασία.
      2.2   Ειδικοί στόχοι
      
      
                  i)
               
               
                  στήριξη των κρατικών αρχών της Λιβύης που έχουν αναλάβει το καθήκον της επίβλεψης και του συντονισμού στον τομέα του ελέγχου των συμβατικών όπλων και της δράσης κατά των ναρκών (LMAC) κατά την εκπλήρωση των καθηκόντων τους,
               
            
                  ii)
               
               
                  ενίσχυση των μη κυβερνητικών οργανώσεων της Λιβύης, που δραστηριοποιούνται στον τομέα του ελέγχου των συμβατικών όπλων και της δράσης κατά των ναρκών κατά την άσκηση των συμβουλευτικών καθηκόντων τους, των καθηκόντων ευαισθητοποίησης και των τεχνικών καθηκόντων τους,
               
            
                  iii)
               
               
                  στήριξη των κρατικών αρχών της Λιβύης που είναι επιφορτισμένες με τον συντονισμό και την επίβλεψη της ΦΑΔΑ για την ανάπτυξη, τον συντονισμό και την υλοποίηση μέτρων για τη ΦΑΔΑ,
               
            
                  iv)
               
               
                  άμεση στήριξη της υλοποίησης των δραστηριοτήτων διαχείρισης αποθεμάτων, περιλαμβανομένης της μετεγκατάστασης των χώρων αποθήκευσης εκτός κατοικημένων περιοχών, της αποκατάστασης των χώρων αποθήκευσης πυρομαχικών στα εθνικά πρότυπα και της παροχής και εγκατάστασης προσωρινών μονάδων αποθήκευσης πυρομαχικών,
               
            
                  v)
               
               
                  προώθηση της περιφερειακής συνεργασίας, της διάδοσης των γνώσεων και της διομότιμης μάθησης όσον αφορά τη ΦΑΔΑ και τη διάδοση και παράνομη συσσώρευση συμβατικών όπλων.
               
            3.   ΕΝΟΤΗΤΕΣ ΤΟΥ ΣΧΕΔΙΟΥ ΚΑΙ ΑΝΑΜΕΝΟΜΕΝΑ ΑΠΟΤΕΛΕΣΜΑΤΑ
      
      Αυτό το έργο αποτελείται από δύο συγκεκριμένες ενότητες:
      
                  3.1
               
               
                  Ανάπτυξη ικανοτήτων (που χρηματοδοτείται από το ΟΥΠΕΞ) και
               
            
                  3.2
               
               
                  ΦΑΔΑ (που χρηματοδοτείται από την Ένωση)
               
            3.1   Ανάπτυξη ικανοτήτων (που χρηματοδοτείται από το ΟΥΠΕΞ)
      
      Αυτή η ενότητα αποσκοπεί στην ενίσχυση του δυναμικού των κρατικών αρχών της Λιβύης που έχουν επιφορτιστεί με την επίβλεψη και τον συντονισμό στον τομέα του ελέγχου συμβατικών όπλων και της δράσης κατά των ναρκών, καθώς και των μη κυβερνητικών οργανώσεων της Λιβύης που έχουν αναμιχθεί στον έλεγχο των όπλων και τη δράση κατά των ναρκών. Αυτό περιλαμβάνει την προώθηση οργανωτικής ανάπτυξης, τη βελτίωση χρηματοδοτικής διαχείρισης και της ποιότητας της διαχείρισης, καθώς και την ανάπτυξη τεχνικών δεξιοτήτων.
      Κατ’ εφαρμογή των γενικών στόχων του προγράμματος, αυτή η ενότητα ενεργοποιεί τη βασική αρχή της εθνικής ανάληψης ευθυνών και αποσκοπεί στην ενίσχυση των αρχών και των ικανοτήτων της Λιβύης με σκοπό τη μακροπρόθεσμη βιωσιμότητα. Η εστίαση στην ανάπτυξη ικανοτήτων θα είναι διττή. Πρωτίστως θα δοθεί προσοχή στην εθνική αρχή δράσης κατά των ναρκών στη Λιβύη, το LMAC ως τμήμα του Υπουργείου Άμυνας. Η δεύτερη πτυχή στην οποία θα δοθεί προσοχή είναι οι οργανώσεις της κοινωνίας των πολιτών της Λιβύης που συμμετέχουν σε δραστηριότητες εκκαθάρισης από νάρκες και ευαισθητοποίησης.
      Αποτέλεσμα 1: Θα προσδιοριστούν και θα αξιολογηθούν οι ανάγκες κατάρτισης και εξοπλισμού του LMAC, της κρατικής αρχής της Λιβύης που έχει διοριστεί από το Υπουργείο Εξωτερικών της Λιβύης για την επίβλεψη και τον συντονισμό στον τομέα του ελέγχου των συμβατικών όπλων και της δράσης κατά των ναρκών. Θα αναπτυχθούν από το LMAC στρατηγικές ενίσχυσης των θεσμικών ικανοτήτων στον τομέα μεταξύ άλλων της οργανωτικής ανάπτυξης, της οικονομικής διαχείρισης και της διαχείρισης της ποιότητας.
      
                  Δραστηριότητα 1
               
               
                  :
               
               
                  Εκπόνηση και ανάλυση αξιολόγησης των αναγκών σε θεσμικές ικανότητες,
               
            
                  Δραστηριότητα 2
               
               
                  :
               
               
                  Ανάπτυξη επιχειρησιακού σχεδίου και συστήματος διαχείρισης της ποιότητας,
               
            
                  Δραστηριότητα 3
               
               
                  :
               
               
                  Εκπόνηση ενός προγράμματος πλαισίου για την εκπαίδευση και κατάρτιση του προσωπικού των διευκολύνσεων αποθήκευσης όπλων και πυρομαχικών,
               
            
                  Δραστηριότητα 4
               
               
                  :
               
               
                  Στήριξη της εγκατάστασης γραφείων συντονισμού στον εταίρο οργανισμό (LMAC).
               
            Αποτέλεσμα:
      
                  —
               
               
                  Εκπόνηση και τεκμηρίωση αξιολόγησης των αναγκών ως προς την ανάπτυξη θεσμικών ικανοτήτων του LMAC ως τα τέλη του δέκατου όγδοου μηνός του έργου,
               
            
                  —
               
               
                  Ανάπτυξη από τον αντίστοιχο οργανισμό (LMAC) επιχειρησιακού έργου και διαδικασίας διαχείρισης της ποιότητας ως τα τέλη του τριακοστού μηνός του έργου,
               
            
                  —
               
               
                  Κατάλληλος εξοπλισμός του αντίστοιχου οργανισμού (LMAC) ως τα τέλη του τριακοστού μηνός του έργου,
               
            
                  —
               
               
                  Ανάπτυξη του πλαισίου κατάρτισης σε συνεργασία με τον εταίρο οργανισμό (LMAC).
               
            Περαιτέρω αποτελέσματα αυτών των δραστηριοτήτων θα διευκρινιστούν ως τα τέλη του έκτου μηνός του έργου σε συνεργασία με το LMAC. Λαμβάνοντας υπόψη τον πρόσφατο διορισμό του εταίρου οργανισμού από το Υπουργείο Εξωτερικών της Λιβύης, οι σχετικοί δείκτες θα διευκρινιστούν το συντομότερο.
      Αποτέλεσμα 2: Θα προσδιοριστούν και θα αξιολογηθούν οι ανάγκες κατάρτισης και εξοπλισμού των μη κυβερνητικών οργανώσεων της Λιβύης που δραστηριοποιούνται στον τομέα του ελέγχου συμβατικών όπλων και της δράσης κατά των ναρκών. Θα ενισχυθούν οι ικανότητες αυτών των μη κυβερνητικών οργανώσεων, ιδίως όσον αφορά τη διαχείριση, την οικονομική διαχείριση και τις τεχνικές δεξιότητες.
      
                  Δραστηριότητα 1
               
               
                  :
               
               
                  Κατάρτιση για τη διαχείριση και την οικονομική διαχείριση,
               
            
                  Δραστηριότητα 2
               
               
                  :
               
               
                  Μέτρα τεχνικής κατάρτισης στον τομέα της δράσης κατά των ναρκών.
               
            Αποτέλεσμα:
      
                  —
               
               
                  Υλοποίηση τριών κύκλων κατάρτισης για τη διαχείριση μη κυβερνητικών οργανώσεων ετησίως για το 2013, το 2014 και το 2015.
               
            3.2   ΦΑΔΑ (που χρηματοδοτείται από την Ένωση)
      
      
                  Δραστηριότητα 1
               
               
                  :
               
               
                  Ανάπτυξη εθνικής στρατηγικής και τυποποιημένων μεθόδων εργασίας για τη ΦΑΔΑ,
               
            
                  Δραστηριότητα 2
               
               
                  :
               
               
                  Καθιέρωση εκπαιδευτικού πλαισίου για θέματα ΦΑΔΑ,
               
            
                  Δραστηριότητα 3
               
               
                  :
               
               
                  Αποκατάσταση και διαχείριση ασφάλειας των χώρων αποθήκευσης πυρομαχικών,
               
            
                  Δραστηριότητα 4
               
               
                  :
               
               
                  Παροχή προσωρινών μονάδων αποθήκευσης,
               
            
                  Δραστηριότητα 5
               
               
                  :
               
               
                  Μετεγκατάσταση των χώρων αποθήκευσης πυρομαχικών,
               
            
                  Δραστηριότητα 6
               
               
                  :
               
               
                  Λύσεις ανακύκλωσης για τα αποθέματα πυρομαχικών,
               
            
                  Δραστηριότητα 7
               
               
                  :
               
               
                  Περιφερειακή συνεργασία για θέματα ΦΑΔΑ,
               
            
                  Δραστηριότητα 8
               
               
                  :
               
               
                  Καθιέρωση ευέλικτου συστήματος διαχείρισης κινδύνων.
               
            3.2.1   Ανάπτυξη εθνικής στρατηγικής και τυποποιημένων μεθόδων εργασίας για τη ΦΑΔΑ
      
      Στόχοι:
      Αυτή η δραστηριότητα θα βελτιώσει τον συντονισμό των λιβυκών φορέων που εμπλέκονται στη διαχείριση των αποθεμάτων και θα αναβαθμίσει την ποιότητα εφαρμογής των μεθόδων διαχείρισης των αποθεμάτων, ενισχύοντας, έτσι, το επίπεδο προστασίας και ασφάλειας των συμβατικών όπλων και των αποθεμάτων πυρομαχικών. Οι κρατικές αρχές της Λιβύης που έχουν επιφορτιστεί με τον συντονισμό και την επίβλεψη της ΦΑΔΑ θα είναι σε θέση να προβαίνουν στην ανάπτυξη, το συντονισμό και την υλοποίηση μέτρων ΦΑΔΑ.
      Περιγραφή:
      
                  —
               
               
                  Μελέτη και αναθεώρηση των υφιστάμενων εθνικών στρατηγικών και τυποποιημένων μεθόδων εργασίας («ΤΜΕ») στους τομείς που σχετίζονται με τη ΦΑΔΑ και εξαγωγή διδαγμάτων για την ανάπτυξη μιας νέας εθνικής στρατηγικής και αναθεωρημένων ΤΜΕ,
               
            
                  —
               
               
                  Διάδοση και συζήτηση γύρω από τα διδάγματα και τα γενικά συμπεράσματα που αποκομίσθηκαν από την εθνική στρατηγική κατόπιν συμμετοχικής διαδικασίας διαβούλευσης με όλους τους ενδιαφερόμενους φορείς, συμπεριλαμβανομένων, για παράδειγμα, του Υπουργείου Εσωτερικών, του Υπουργείου Άμυνας, του Υπουργείου Εξωτερικών, των Λιβυκών Ενόπλων Δυνάμεων, της Εθνικής Φρουράς και εθνικών ΜΚΟ,
               
            
                  —
               
               
                  Παροχή οργανωτικής στήριξης και τεχνικής εμπειρογνωμοσύνης στη λιβυκή αρχή που έχει επιφορτιστεί με την κατάρτιση της εθνικής στρατηγικής και την ανάπτυξη των ΤΜΕ,
               
            
                  —
               
               
                  Παροχή στήριξης προς τον υπεύθυνο εθνικό φορέα για τη διευκόλυνση της επανεξέτασης της στρατηγικής και της διαδικασίας οικοδόμησης συναίνεσης με τους αρμόδιους φορείς με στόχο την ολοκλήρωση της εθνικής στρατηγικής και των ΤΜΕ για τη ΦΑΔΑ.
               
            Αποτέλεσμα:
      
                  —
               
               
                  Κατάρτιση εθνικής στρατηγικής για τη ΦΑΔΑ,
               
            
                  —
               
               
                  Κατάρτιση ΤΜΕ για τη ΦΑΔΑ.
               
            3.2.2   Καθιέρωση εκπαιδευτικού πλαισίου για θέματα ΦΑΔΑ
      
      Στόχοι:
      Η δραστηριότητα θα συμβάλει στην καλύτερη εκπαίδευση του προσωπικού των εγκαταστάσεων αποθήκευσης όπλων και πυρομαχικών και, δι’ αυτής, στην ενίσχυση της ασφάλειας στους εν λόγω χώρους.
      Περιγραφή:
      
                  —
               
               
                  Επανεξέταση των εκπαιδευτικών αναγκών σε τομείς που αφορούν τη ΦΑΔΑ και άντληση διδαγμάτων για τη διαμόρφωση νέου εκπαιδευτικού πλαισίου,
               
            
                  —
               
               
                  Διεξαγωγή έρευνας για τους υφιστάμενους και τους μελλοντικούς φορείς-εταίρους και εκπαιδευτικούς φορείς για εκπαιδευτικά σεμινάρια με θέμα τη ΦΑΔΑ,
               
            
                  —
               
               
                  Διευκόλυνση της διαδικασίας διαβουλεύσεων με τα ενδιαφερόμενα μέρη για την ανάδειξη των γενικών γραμμών και των βασικών στόχων του μελλοντικού εθνικού εκπαιδευτικού πλαισίου για θέματα ΦΑΔΑ,
               
            
                  —
               
               
                  Διευκόλυνση της διαδικασίας διαμόρφωσης του εκπαιδευτικού πλαισίου από ομάδα εμπειρογνωμόνων, περιλαμβανομένων Λίβυων και διεθνών εμπειρογνωμόνων. Το εκπαιδευτικό πλαίσιο θα πρέπει να περιλαμβάνει τον ορισμό της ομάδας-στόχου, τη στρατηγική προσέγγισης και επιλογής της ομάδας-στόχου, τη διαμόρφωση του εκπαιδευτικού προγράμματος, τον ορισμό των εκπαιδευτικών μεθόδων, ένα χρονοδιάγραμμα, τον προσδιορισμό του προσωπικού, τον υπολογισμό του κόστους και τη διαμόρφωση συστήματος τεκμηρίωσης και αξιολόγησης.
               
            Αποτέλεσμα:
      
                  —
               
               
                  Πραγματοποίηση σεμιναρίων με θέμα τη διαδικασία διαβουλεύσεων με τα ενδιαφερόμενα μέρη και τη διαδικασία διαμόρφωσης,
               
            
                  —
               
               
                  Διαμόρφωση του εκπαιδευτικού πλαισίου.
               
            3.2.3   Αποκατάσταση και διαχείριση ασφάλειας των χώρων αποθήκευσης πυρομαχικών
      
      Στόχοι:
      Σημαντική μείωση του κινδύνου κλοπής, λεηλασίας και μη εξουσιοδοτημένης πρόσβασης σε χώρους αποθήκευσης συμβατικών όπλων και πυρομαχικών.
      Περιγραφή:
      
                  —
               
               
                  Επανεξέταση των ερευνών για τους χώρους αποθήκευσης πυρομαχικών («ΧΑΠ»), καθώς και κοινοτικές εκθέσεις με θέμα τους μη ασφαλισμένους χώρους απόθεσης όπλων και πυρομαχικών σε κατοικημένες περιοχές και σύνταξη έκθεσης στην οποία περιγράφονται λεπτομερώς τα αποτελέσματα της επανεξέτασης,
               
            
                  —
               
               
                  Διευκόλυνση της διαδικασίας καθορισμού προτεραιοτήτων, την οποία έχουν αναλάβει τα σχετικά όργανα της Λιβύης για την επιλογή των προς αποκατάσταση ΧΑΠ ως πιλοτικού προγράμματος,
               
            
                  —
               
               
                  Ανάθεση μελέτης τεχνικής σκοπιμότητας και ομάδων κατασκευαστικής έρευνας για τη διαμόρφωση οικονομικά αποδοτικών λύσεων αποκατάστασης,
               
            
                  —
               
               
                  Διευκόλυνση της επίτευξης συναίνεσης ως προς τους ΧΑΠ που χρήζουν αποκατάστασης. Τα κριτήρια επιλογής που ακολουθούν θα συμπεριληφθούν στη διαδικασία λήψης αποφάσεων: εθνικές προτεραιότητες επιλογής, απειλές κατά της ασφάλειας του τοπικού πληθυσμού, παροχή πρόσβασης από τους αρμόδιους παράγοντες ασφάλειας (στρατιωτικά συμβούλια κ.λπ.), λειτουργικοί και οικονομικοί περιορισμοί και κοινοτικές προτιμήσεις,
               
            
                  —
               
               
                  Διευκόλυνση της ανάθεσης τεχνικής έρευνας σε εξωτερικό φορέα και της διαμόρφωσης των όρων αναφοράς (ΟρΑ), καθώς και διευκόλυνση της διαδικασίας σύναψης σύμβασης για τα αντίστοιχα έργα αποκατάστασης,
               
            
                  —
               
               
                  Διευκόλυνση της κοινής παρακολούθησης και της εκτίμησης ποιότητας,
               
            
                  —
               
               
                  Διευκόλυνση της διαμόρφωσης της έννοιας της ασφάλειας και της προστασίας για πιλοτικούς ΧΑΠ,
               
            
                  —
               
               
                  Παροχή εξοπλισμού ασφάλειας για τους πιλοτικούς ΧΑΠ,
               
            
                  —
               
               
                  Εκπαίδευση του μελλοντικού προσωπικού των χώρων αποθήκευσης.
               
            Αποτέλεσμα:
      
                  —
               
               
                  Αποκατάσταση συγκεκριμένου αριθμού διευκολύνσεων αποθήκευσης πυρομαχικών (ο αριθμός θα προσδιοριστεί στο τέλος της πρώτης φάσης).
               
            3.2.4   Παροχή προσωρινών μονάδων αποθήκευσης
      
      Στόχοι:
      Αυτή η δραστηριότητα θα συμβάλει στον καλύτερο έλεγχο των επιλεγμένων οπλοστασίων για συμβατικά όπλα στη Λιβύη, περιορίζοντας τον κίνδυνο κλοπής και αυξάνοντας την προστασία του άμαχου πληθυσμού έναντι ανεξέλεγκτων εκρήξεων.
      Περιγραφή:
      
                  —
               
               
                  Ανάθεση έρευνας για τους πιθανούς χώρους δημιουργίας προσωρινών μονάδων αποθήκευσης και ανάθεση μελέτης εφικτότητας για τις οικονομικά αποδοτικές λύσεις όσον αφορά την υλοποίηση των προσωρινών μονάδων αποθήκευσης. Τα αποτελέσματα της έρευνας θα παρατεθούν λεπτομερώς σε έκθεση με θέμα την τοποθεσία των προσωρινών μονάδων αποθήκευσης και τις τεχνικές τους προδιαγραφές,
               
            
                  —
               
               
                  Διευκόλυνση της επίτευξης συναίνεσης με θέμα την τοποθεσία κατασκευής των προσωρινών μονάδων αποθήκευσης. Τα κριτήρια επιλογής που ακολουθούν θα συμπεριληφθούν στη διαδικασία λήψης αποφάσεων: εθνικές προτεραιότητες, απειλές κατά της ασφάλειας του τοπικού πληθυσμού, παροχή πρόσβασης από τους αρμόδιους παράγοντες ασφάλειας (στρατιωτικά συμβούλια κ.λπ.), λειτουργικοί και οικονομικοί περιορισμοί και κοινοτικές προτιμήσεις.
               
            
                  —
               
               
                  Διευκόλυνση της ανάθεσης τεχνικής έρευνας σε εξωτερικό φορέα και της διαμόρφωσης των ΟρΑ, καθώς και διευκόλυνση της διαδικασίας σύναψης σύμβασης για τα αντίστοιχα κατασκευαστικά έργα,
               
            
                  —
               
               
                  Διευκόλυνση της κοινής παρακολούθησης και της εκτίμησης ποιότητας,
               
            
                  —
               
               
                  Διευκόλυνση της διαμόρφωσης της έννοιας της ασφάλειας και της προστασίας για κάθε προσωρινή μονάδα αποθήκευσης,
               
            
                  —
               
               
                  Παροχή εξοπλισμού προστασίας για επιλεγμένες προσωρινές μονάδες αποθήκευσης,
               
            
                  —
               
               
                  Εκπαίδευση του μελλοντικού προσωπικού των χώρων αποθήκευσης.
               
            Αποτέλεσμα:
      
                  —
               
               
                  Καθορισμός συγκεκριμένου αριθμού διευκολύνσεων αποθήκευσης πυρομαχικών (ο αριθμός θα προσδιοριστεί στο τέλος της πρώτης φάσης).
               
            3.2.5.   Μετεγκατάσταση των χώρων αποθήκευσης πυρομαχικών
      
      Στόχοι:
      Η υλοποίηση αυτής της δραστηριότητας θα συμβάλει στη βελτιωμένη ασφάλεια των περιοχών αποθήκευσης, καθώς και στη βελτιωμένη ασφάλεια των κατοικημένων γειτονικών περιοχών.
      Περιγραφή:
      
                  —
               
               
                  Ανάθεση διερεύνησης χώρων που χρήζουν μετεγκατάστασης σε ολόκληρη τη Λιβύη,
               
            
                  —
               
               
                  Ανάθεση μελέτης σκοπιμότητας και σχετικής έκθεσης με θέμα τις οικονομικά αποδοτικές λύσεις μεταφοράς/μετεγκατάστασης και τις λύσεις ως προς τις τοποθεσίες για τη μετεγκατάσταση των ΧΑΠ,
               
            
                  —
               
               
                  Διευκόλυνση της επίτευξης συναίνεσης ως προς την επιλογή των ΧΑΠ προς μετεγκατάσταση. Τα κριτήρια επιλογής που ακολουθούν θα συμπεριληφθούν στη διαδικασία λήψης αποφάσεων: εθνικές προτεραιότητες, απειλές κατά της ασφάλειας του τοπικού πληθυσμού, παροχή πρόσβασης από τους αρμόδιους παράγοντες ασφάλειας (στρατιωτικά συμβούλια κ.λπ.), λειτουργικοί και οικονομικοί περιορισμοί και κοινοτικές προτιμήσεις,
               
            
                  —
               
               
                  Διευκόλυνση της ανάθεσης τεχνικής έρευνας σε εξωτερικό φορέα και της διαμόρφωσης των ΟρΑ, καθώς και διευκόλυνση της διαδικασίας σύναψης σύμβασης για τα αντίστοιχα έργα μετεγκατάστασης/μεταφοράς,
               
            
                  —
               
               
                  Διευκόλυνση της κοινής παρακολούθησης και της εκτίμησης ποιότητας,
               
            Αποτέλεσμα:
      
                  —
               
               
                  Μετεγκατάσταση συγκεκριμένου αριθμού διευκολύνσεων αποθήκευσης πυρομαχικών (ο αριθμός θα προσδιοριστεί στο τέλος της πρώτης φάσης).
               
            3.2.6   Επιλογές ανακύκλωσης για τα αποθέματα πυρομαχικών
      
      Στόχος:
      Ολοκλήρωση μελέτης εφικτότητας με θέμα τις επιλογές για τη μείωση των διαθέσιμων αποθεμάτων πυρομαχικών μέσω ανακύκλωσης και, ως εκ τούτου, τη δημιουργία κινήτρων για την καταστροφή συμβατικών όπλων.
      Περιγραφή:
      
                  —
               
               
                  Σύνταξη των ΟρΑ από κοινού με τις αρμόδιες αρχές της Λιβύης,
               
            
                  —
               
               
                  Διευκόλυνση της υποβολής διεθνών προσφορών και της διαδικασίας επιλογής,
               
            
                  —
               
               
                  Ανάθεση της μελέτης εφικτότητας,
               
            
                  —
               
               
                  Διευκόλυνση του κοινού ποιοτικού ελέγχου της μελέτης σκοπιμότητας,
               
            
                  —
               
               
                  Διάδοση των αποτελεσμάτων της μελέτης στους αρμόδιους Λίβυους ενδιαφερομένους,
               
            
                  —
               
               
                  Διευκόλυνση της μετάφρασης και της εκτύπωσης της μελέτης.
               
            Αποτέλεσμα:
      
                  —
               
               
                  Έκθεση βάσει της μελέτης εφικτότητας με θέμα τις επιλογές για τη μείωση των διαθέσιμων αποθεμάτων πυρομαχικών μέσω ανακύκλωσης,
               
            
                  —
               
               
                  Σεμινάριο για τη διάδοση των αποτελεσμάτων.
               
            3.2.7   Περιφερειακή συνεργασία για θέματα ΦΑΔΑ
      
      Στόχος:
      Η δραστηριότητα θα ενισχύσει τη διάδραση και τον συντονισμό σε επίπεδο περιφέρειας και, ως εκ τούτου, θα αυξήσει την τεχνογνωσία και τις ικανότητες των αρμόδιων κρατικών οργάνων και των μη κυβερνητικών οργανώσεων που συμμετέχουν στον έλεγχο των συμβατικών οπλισμών και στη διαχείριση των αποθεμάτων στην περιοχή.
      Περιγραφή:
      
                  —
               
               
                  Υποστήριξη της οργάνωσης έως δύο περιφερειακών διημερίδων ως φόρουμ περιφερειακού διαλόγου, ενημέρωσης, ανταλλαγής γνώσεων και διομότιμης μάθησης βάσει του τριπτύχου: i) συμμετέχοντες υψηλού προφίλ από κρατικά θεσμικά όργανα, ii) τεχνικοί υπεύθυνοι υλοποίησης στον τομέα της διαχείρισης αποθεμάτων και iii) μη κυβερνητικές οργανώσεις στην οργάνωση αριθμού παρουσιάσεων και σεμιναρίων,
               
            
                  —
               
               
                  Διευκόλυνση της διαδικασίας λήψης αποφάσεων σε θέματα παρουσιάσεων και σεμιναρίων,
               
            
                  —
               
               
                  Διευκόλυνση του εντοπισμού πιθανών συμμετεχόντων και ομιλητών, με βοήθεια από την Ένωση, τους Λιβύους εταίρους και τις γειτονικές χώρες,
               
            
                  —
               
               
                  Διευκόλυνση της διαμόρφωσης των ΟρΑ και της διαδικασίας σύναψης σύμβασης με εταιρεία για τη διαχείριση συνεδρίων, τη δημόσια επικοινωνία και την τεκμηρίωση.
               
            Αποτέλεσμα:
      
                  —
               
               
                  Έως δύο διημερίδες εντός χρονικού πλαισίου δυόμισι ετών, με έως 45 συμμετέχοντες.
               
            3.2.8   Καθιέρωση ευέλικτου συστήματος διαχείρισης κινδύνων
      
      Στόχος:
      Η επιτυχής και συνυπολογίζουσα τις συγκρούσεις υλοποίηση των δραστηριοτήτων του έργου σε ένα επισφαλές περιβάλλον προκλήσεων, το οποίο χαρακτηρίζεται από εύθραυστη δημόσια ασφάλεια, πληθώρα ένοπλων ομάδων και αστάθεια ως προς τις απειλές για την ασφάλεια.
      Περιγραφή:
      
                  —
               
               
                  Διαμόρφωση κατευθυντήριων γραμμών έργου για προγραμματισμό που συνυπολογίζει τις συγκρούσεις και συμμορφώνεται με την αρχή του «μη βλάπτειν», η οποία συνίσταται στην υλοποίηση δραστηριοτήτων του έργου κατά τρόπο που ελαχιστοποιεί τις αθέλητες αρνητικές επιπτώσεις,
               
            
                  —
               
               
                  Διεξαγωγή ανάλυσης κινδύνων και απειλών και διαμόρφωση έννοιας ασφάλειας που να περικλείει πρότυπες προδιαγραφές λειτουργίας του προγράμματος, για τη μέγιστη ασφάλεια του προσωπικού και των περιουσιακών στοιχείων του έργου,
               
            
                  —
               
               
                  Συνεχής επιτόπια παρακολούθηση κινδύνων και απειλών και επιτόπιες συμβουλευτικές υπηρεσίες έναντι κινδύνων για το προσωπικό και τις επιχειρήσεις του έργου,
               
            
                  —
               
               
                  Εξοπλισμός ασφάλειας για την προστασία του προσωπικού και των περιουσιακών στοιχείων του έργου,
               
            
                  —
               
               
                  Διαμόρφωση ευέλικτου εργαλείου διαχείρισης έργου για τη διασφάλιση της υλοποίησης του έργου σε περιβάλλον επιδεινούμενης ασφάλειας, ειδικότερα, διαμόρφωση δυνατοτήτων διαχείρισης εξ αποστάσεως.
               
            Αποτέλεσμα:
      
                  —
               
               
                  Διαμόρφωση έννοιας ασφάλειας για το έργο,
               
            
                  —
               
               
                  Διαμόρφωση κατευθυντήριων γραμμών για προγραμματισμό που συνυπολογίζει τις συγκρούσεις,
               
            
                  —
               
               
                  Διάθεση συμβούλου διαχείρισης κινδύνων.
               
            4.   ΥΛΟΠΟΙΗΣΗ
      
      4.1   Γενική οργάνωση
      
      Βάσει πρότασης έργου που υποβλήθηκε από την GIZ στο ΟΥΠΕΞ, η GIZ ανέλαβε τον Οκτώβριο 2012 την εντολή από το ΟΥΠΕΞ να υλοποιήσει το Πρόγραμμα για τον έλεγχο των συμβατικών όπλων στη Λιβύη. Η υλοποίηση των δραστηριοτήτων άρχισε την 1η Νοεμβρίου 2012 και θα λήξει στις 31 Οκτωβρίου 2017. Η συμβολή της Ένωσης θα επεκτείνει αυτό το έργο στηρίζοντας μια πρόσθετη ενότητα για τη ΦΑΔΑ. Η ενότητα ΦΑΔΑ θα υλοποιηθεί παράλληλα με την ενότητα για ανάπτυξη ικανοτήτων με δραστηριότητες που θα αρχίσουν το 2013 και θα εκτελούνται ως τον Οκτώβριο 2017.
      Η GIZ θα υλοποιήσει τις δύο ενότητες σχετικά με την ανάπτυξη ικανοτήτων και τη ΦΑΔΑ, με τη διάθεση εμπειρογνωμόνων με βραχυπρόθεσμα και μακροπρόθεσμα καθήκοντα, καθώς και σε συνεργασία με διεθνείς και εθνικούς εταίρους, εν μέρει με συμβάσεις υπεργολαβίας.
      Ο κύριος εταίρος της GIZ για την ενότητα της ανάπτυξης ικανοτήτων είναι το LMAC. Σε μια προφορική διακοίνωση προς τη Γερμανική Πρεσβεία στην Τρίπολη με ημερομηνία 17 Δεκεμβρίου 2012, το Λιβυκό Υπουργείο Εξωτερικών επιβεβαίωσε ότι το LMAC είναι η αρμόδια εθνική αρχή της Λιβύης για την επίβλεψη και τον συντονισμό στον τομέα του ελέγχου των συμβατικών όπλων και της δράσης κατά των ναρκών και χαιρέτισε το πρόγραμμα που θα υλοποιηθεί από την GIZ.
      Η GIZ επελέγη ως εκτελεστικός φορέας για αυτό το έργο χάρη στην εξειδικευμένη τεχνογνωσία και εμπειρία που διαθέτει σε παγκόσμιο επίπεδο, καθώς επίσης και χάρη στην παρουσίαση στην ομάδα εργασίας CODUN της αποστολής εμπειρογνωμόνων της GIZ στη Λιβύη και των συστάσεών της και της προτεινόμενης στρατηγικής της για δράση, ειδικότερα χάρη στη διασφάλιση της συμμετοχής και ανάληψης ευθυνών από όλους τους ενδιαφερόμενους φορείς και την έμφασή της στις μακροπρόθεσμες θετικές επιπτώσεις.
      4.2   Εταίροι
      
      Το πρόγραμμα δραστηριοτήτων της Λιβύης για τις δύο ενότητες θα υλοποιηθεί σε συνεργασία με διεθνείς εταίρους. Υπάρχουν διάφοροι εταίροι με τους οποίους θα συνεργαστεί και ήδη συνεργάζεται η GIZ: η αποστολή των Ηνωμένων Εθνών για την υποστήριξη της Λιβύης (UNSMIL) στηρίζει τους φορείς της Λιβύης, μεταξύ άλλων με την παροχή στρατηγικών και τεχνικών συμβουλών στον τομέας της ασφάλειας και του ελέγχου των όπλων. Η UNSMIL έλαβε την εντολή της βάσει της απόφασης 2040 του Συμβουλίου Ασφαλείας των Ηνωμένων Εθνών της 12ης Μαρτίου 2012 στους τομείς της δράσης κατά των ναρκών, της διαχείρισης πυρομαχικών και όπλων. Η GIZ συνεργάζεται με άλλους δωρητές στον τομέα του ελέγχου όπλων και της δράσης κατά των ναρκών στη Λιβύη, ιδίως τις Ηνωμένες Πολιτείες και το Ηνωμένο Βασίλειο.
      Ενώ η συνολική ευθύνη της διαχείρισης του προγράμματος θα παραμείνει στην αρμοδιότητα της GIZ, το πρόγραμμα θα ενδυναμώσει επίσης τις συμπράξεις με διεθνείς μη κυβερνητικές οργανώσεις που εξειδικεύονται στον τομέα της ΦΑΔΑ και της δράσης κατά των ναρκών και θα παράσχει περαιτέρω εξειδικευμένη τεχνογνωσία για τις δύο αντίστοιχες ενότητες και για την επί τόπου υλοποίηση δραστηριοτήτων εκκαθάρισης των ναρκών. Χάρη στην προσέγγιση βάσει ενοτήτων του προγράμματος, στο πρόγραμμα θα εμπλακούν διάφορες μη κυβερνητικές οργανώσεις, οι οποίες θα επιλεγούν βάσει της παρουσίας τους σε περιφερειακό επίπεδο, των ισχυρών και των ασθενών τους σημείων, της προηγούμενης εμπειρίας τους και των επιχειρησιακών τους ικανοτήτων στη Λιβύη.
      4.3   Διαχείριση δράσεων
      
      Σχεδιασμός προγράμματος: Προσέγγιση της μεταβαλλόμενης πλατφόρμας
      Το πρόγραμμα έχει καθοριστεί κατά τρόπον ώστε να μπορούν να προστεθούν ή να αφαιρεθούν ειδικές ενότητες κατά τη διάρκεια του προγράμματος, ώστε να μπορεί να προσαρμοστεί στο μεταβαλλόμενο περιβάλλον μιας σύγκρουσης με ευαίσθητο και ευέλικτο τρόπο. Η δομή επιτρέπει σε διάφορους δωρητές να χρηματοδοτούν μέρη του προγράμματος και να προβάλλεται η συνεισφορά κάθε δωρητή. Τέλος, το πρόγραμμα περιλαμβάνει μια δομή που παρέχει στήριξη για αξιόπιστη διαχείριση κινδύνων και ομαλή διαχείριση έργων. Συνεπώς, η GIZ παρέχει μια πλατφόρμα του έργου που εξασφαλίζει τη διαχείριση του προγράμματος και την υλοποίηση και των δύο ενοτήτων του έργου.
      Στρατηγική του προγράμματος: Τέσσερις φάσεις σε μια πενταετία
      Το πρόγραμμα σχεδιάστηκε για να γεφυρώσει το κενό μεταξύ επιχειρήσεων επείγουσας ανάγκης που πλησιάζουν προς το τέλος τους στη Λιβύη και εθνικών αναπτυξιακών στρατηγικών και προγραμμάτων που αναμένεται να δρομολογηθούν και να υλοποιηθούν από τη λιβυκή κυβέρνηση τα προσεχή έτη.
      Κατευθύνεται λοιπόν από μια πενταετή μεσοπρόθεσμη στρατηγική που υπερβαίνει την εμβέλεια των τυπικών κύκλων σχεδιασμού επείγουσας ανάγκης. Η ενότητα Ανάπτυξη ικανοτήτων, ειδικότερα, θα απαιτήσει χρόνο και αξιόπιστη σύμπραξη μεταξύ του προγράμματος και εθνικών εταίρων για να παραχθούν απτά αποτελέσματα και για να διασφαλιστεί ότι ως το τέλος της τέταρτης φάσης, η εθνική ανάληψη ευθύνης θα είναι αντίστοιχη με τις εθνικές ικανότητες.
      Η προσέγγιση βάσει τεσσάρων φάσεων εξασφαλίζει ότι οι ενότητες του προγράμματος μπορούν να προσαρμοστούν κατά τη διάρκεια του προγράμματος, είτε λόγω διαφορετικών αναγκών από την πλευρά των εταίρων είτε λόγω μεταβολής των όρων χρηματοδότησης. Θα επιτρέψει επίσης να περιληφθούν στο πρόγραμμα πρόσθετες ενότητες στην τρίτη φάση, εφόσον οι συνθήκες θα είναι ευνοϊκότερες για αυτούς τους τομείς δέσμευσης στο μέλλον από ό,τι τώρα.
      Ρυθμίσεις που αφορούν τους δωρητές:
      Το πρόγραμμα είναι ένα έργο πολλαπλών δωρητών που συγχρηματοδοτείται από την Ένωση και το ΟΥΠΕΞ.
      Το ΟΥΠΕΞ θα παρακολουθεί τακτικά το συνολικό έργο που υλοποιείται από την GIZ, μεταξύ άλλων τόσο τη συνιστώσα ανάπτυξης ικανοτήτων όσο και τη συνιστώσα ΦΑΔΑ βάσει των ισχυουσών διαδικασιών του ΟΥΠΕΞ.
      Διάρκεια του προγράμματος και φάσεις: